b"\n_START_ARTICLE_\n\xc4\x8cao pi\xc4\x8dke\n_START_SECTION_\nZgodovina\n_START_PARAGRAPH_\nPevka Alenka Marseni\xc4\x8d je neko\xc4\x8d rekla, da se je skupina oblikovala vzporedno slavnim punk klubom FV. \xc5\xa0tirinajstletna Alenka je bila takrat, \xc5\xa1e posebej v primerjavi z ostalimi \xc4\x8dlani skupine, zelo mlada. Vadili so v biv\xc5\xa1em vadbenem prostoru skupine Buldo\xc5\xbeer poleg Diska \xc5\xa0tudent (pozneje imenovan klub FV \xe2\x80\x93 po prevzemu gledali\xc5\xa1ke skupine FV-112/15, iz katere je pozneje nastala Borghesia), poleg njih so v tistih prostorih vadili tudi Orkester Titanik, D'pravda, Otroci socializma in Via Ofenziva._NEWLINE_Prve posnetke so posneli v studiu Radia \xc5\xa0tudent (snemalca sta bila Bo\xc5\xa1ko Bursa\xc4\x8d in Aldo Ivan\xc4\x8di\xc4\x8d), izdani material pa so leta 1983 izdali na kaseti Via Ofenziva / \xc4\x8cao pi\xc4\x8dke, ki so jo delili s skupino Via Ofenziva. Pesmi skupine \xc4\x8cao pi\xc4\x8dke so bile na B strani kasete. Album je objavila zalo\xc5\xbeba \xc5\xa0KUC (\xc5\xa0tudentski kulturni center), ki je objavljala tudi plo\xc5\xa1\xc4\x8de skupine Laibach in raznih punk skupin. Jeseni 1983 so nastopili na festivalu Novi rock._NEWLINE_Leta 1984 sta bili na kompilaciji 84-48 zalo\xc5\xbebe RTV Ljubljana objavljeni pesmi\xc2\xa0\xc2\xbbPesem B\xc2\xab\xc2\xa0in\xc2\xa0\xc2\xbbKaj ti re\xc4\x8dem\xc2\xab. Istega leta je skupina razpadla._NEWLINE_Leta 2014 je pri \xc5\xa1vedski zalo\xc5\xbebi Ne! Records iz\xc5\xa1el nov album skupine z remastered verzijami 17 pesmi iz \xc4\x8dasa obstoja skupine, imenovan Sonce v o\xc4\x8deh."